Ooginfeksie toe bye haar trane drink | Netwerk24
Ooginfeksie toe bye haar trane drink
10 April 2019 12:29
'n Vrou wat gedink het sy het 'n ooginfeksie het dokters hul koppe laat krap toe sy by 'n hospitaal aangekom het.
Dokters by die Fooyin University Hospital in Taiwan wat haar ondersoek het, het afgekom op bye wat onder haar ooglede vassit. Die bye het glo aan haar trane gedrink.
So het 'n nuusdiens in Taiwan berig oor die bye wat onder 'n vrou se ooglede vasgesit het.
Die vrou, met die naam He (29), het een van haar afgestorwe familielede se grafte skoongemaak toe sy iets voel soos sand wat in haar oë gewaai word, het Fox10 berig.
Haar linker-ooglid het toe begin swel.
Nadat die bye ná 'n prosedure van vier uur verwyder is, het dokters bevestig He het 'n bakteriële infeksie opgedoen en haar kornea is ontsteek en dat dit tot blindheid kon lei, volgens die Daily Mail.
"Ek het iets gesien wat soos insekbene gelyk het, so toe trek ek hulle een vir een uit onder die mikroskoop. Hulle het so onder die traanklier gewriemel," het dr. Hoeng Tsji-ting aan The Guardian gesê.
Die bye was nog lewend omdat He nie haar oë gevryf het nie.
Hoeng het gesê dit is sogenaamde sweetbye wat hou van menslike sweet – hulle gebruik mense "soos 'n soutlek".